మహిళల అరంభం అదుర్స్‌
- తొలి టీ20లో విండీస్‌పై ఘన విజయం
- సచిన్‌ రికార్డును అధిగమించిన షెఫాలీ వర్మ
సెయింట్‌ లూసియా: వెస్టిండీస్‌తో వన్డే సిరీస్‌ను కైవసం చేసుకున్న భారత మహిళా క్రికెట్‌ జట్టు టీ20 సిరీస్‌లోనూ శుభారంభం చేసింది. ఐదు మ్యాచ్‌ల టీ20ల సిరీస్‌లో భాగంగా జరిగిన తొలి మ్యాచ్‌లో భారత జట్టు 84 పరుగుల తేడాతో ఘన విజయం సాధించింది. ఈ మ్యాచ్‌లో తొలుత బ్యాటింగ్‌ చేసిన భారత జట్టు 20 ఓవర్లలో 4 వికెట్ల నష్టానికి 185 పరుగులు చేయగా, లక్ష్య సాధనలో వెస్టిండీస్‌ జట్టు నిర్ణీత ఓవర్లలో 9 వికెట్ల నష్టానికి 101 పరుగులే చేసింది. విండీస్‌ జట్టులో వికెట్‌ కీపర్‌ షీమైన్‌ క్యాంపబెల్‌(33) మినహా ఎవరూ రాణించలేదు.
భారత్‌ రికార్డుల జోరు
ఈ మ్యాచ్‌లో ముందుగా టాస్‌ ఓడి బ్యాటింగ్‌కు దిగిన భారత జట్టులో ఓపెనర్లు సృతి మంధాన, షెఫాలీ వర్మలు తొలి వికెట్‌కు 143 పరుగులు సాధించారు. షెఫాలీ (73 పరుగులు, 49 బంతుల్లో 6 ఫోర్లు, 4 సిక్సర్లు), మంధాన(67 పరుగులు, 46 బంతుల్లో 11 ఫోర్లు) అర్థ సెంచరీ చేశారు. మంధాన-షెఫాలీ జోడీ చేసి 143 పరుగుల భాగస్వామ్యం మహిళల టీ20ల్లో భారత్‌ తరఫున ఏ వికెట్‌కైనా అత్యధిక పరుగుల భాగస్వామ్యం. 15.3 ఓవర్లలో తొలి వికెట్‌గా షెఫాలీ వర్మ అవుటయింది. ఈ మ్యాచ్‌తో అర్ధ సెంచరీతో ఆకట్టుకున్న షెఫాలీ వర్మ ఈ క్రమంలో సచిన్‌ రికార్డును అధిగమించింది. చిన్న వయస్సులోనే అంతర్జాతీయ క్రికెట్‌లో అర్ధ సెంచరీ సాధించిన భారత క్రికెటర్‌గా నిలిచింది. ఇప్పటి వరకూ ఈ రికార్డు క్రికెట్‌ దిగ్గజం సచిన్‌ పేరుతో ఉంది. 30 ఏండ్ల క్రితం సచిన్‌ 16 ఏండ్ల, 214 రోజుల వయస్సులో అంతర్జాతీయ అర్థ సెంచరీ (టెస్టుల్లో) చేయగా, షెఫాలీ వర్మ 15 ఏండ్ల 285 రోజుల వయస్సులోనే ఈ ఘనత సాధించింది. 16.2 ఓవర్‌లో మంధాన రెండో వికెట్‌గా అవుటయింది. ఈ దశలో వస్త్రాకర్‌ (0), దీప్తి శర్మ (3) నిరాశపర్చారు. అయితే హర్మన్‌ప్రీత్‌ (21 పరుగులు, 13 బంతుల్లో 3 ఫోర్లు), వేదా కృష్ణమూర్తి (15 పరుగులు, 7 బంతుల్లో 2 ఫోర్లు) నాటౌట్‌గా నిలిచారు. దీంతో భారత్‌ 20 ఓవర్లలో 4 వికెట్ల నష్టానికి 185 పరుగులు చేసింది. ఈ తరువాత 186 పరుగుల లక్ష్యంతో బ్యాటింగ్‌కు దిగిన వెస్టిండీస్‌ నిర్ణీత ఓవర్లలో 9 వికెట్ల నష్టానికి 101 పరుగులే చేసింది. వికెట్‌ కీపర్‌ షీమైన్‌ క్యాంపబెల్‌(33) మినహా ఎవరూ రాణించలేదు.
భారత బౌలర్లలో శిఖా పాండే, రాధా యాదవ్‌, పూనమ్‌ యాదవ్‌లు తలో రెండు వికెట్లు సాధించగా, దీప్తి శర్మ, పూజా వస్త్రాకర్‌లకు చెరో వికెట్‌ లభించింది. షెఫాలీ వర్మకు ప్లేయర్‌ ఆఫ్‌ ది మ్యాచ్‌ అవార్డు లభించింది.
మీ స్నేహితులకు రికమెండ్ చెయ్యండి